KIRJALLINEN KYSYMYS E-2764/00

esittäjä(t): Chris Davies (ELDR) komissiolle

(1. syyskuuta 2000)

Aihe: Kädellisten käyttö lääketieteellisissä testeissä

Voiko komissio ilmoittaa, missä määrin EU rahoittaa biolääketieteellistä kädellisten tutkimuskeskusta, joka sijaitsee Rijswijkissa, Alankomaissa?

Onko ryhdytty toimiin sen varmistamiseksi, että kädellisiä kohdellaan asianmukaisella tavalla tässä tutkimuskeskuksessa?

Miten komissio on tukenut ponnisteluja vaihtoehtoisten testimenetelmien hyväksymiseksi rokotteille, joiden kehittämisen yhteydessä tehtävissä testeissä käytetään nykyään kädellisiä koko EU:n alueella?

Philippe Busquinin komission puolesta antama vastaus

(6. lokakuuta 2000)

Tutkimuksen ja kehittämisen neljännessä puiteohjelmassa komissio rahoitti biolääketieteellisen kädellisten tutkimuskeskuksen (BPRC) perustamista Rijswijkiin Alankomaihin yhteensä noin 7,2 miljoonalla eurolla. Rahoitus sisältää lukuisia kolmivuotishankkeita, jotka aloitettiin vuosina 19951998 ja joihin kuuluu hyvin monia tutkimusaloja, mukaan luettuna rokotteen ja lääkkeen kehittäminen immuunikatoa (HI-virusta), tuberkuloosia, malariaa ja hepatiitti C:tä vastaan sekä immunologisten ja neurologisten tautien tutkiminen. Rahoitus viidennessä puiteohjelmassa on vasta alkanut, mutta sen määrä on tällä hetkellä noin 3,3 miljoonaa euroa.

Eläinten elinoloja on parannettu BPRC:ssä huomattavasti. Monet aiemmin yksittäisissä häkeissä pidetyt eläimet ovat nyt yhteisissä tiloissa ulkoilmassa. Tavoitteena on majoittaa koko siitosmakakiyhteisö yhteisiin ulkotiloihin. Viime aikoina on hankittu suurempia häkkejä yksin asuville eläimille. Kokeiden aikana eläimet ovat yksittäisissä häkeissä yhteisön lainsäädännön vaatimusten mukaisesti. Eläimistä vastaavalla osastolla on lupa tehdä tutkimuksia Taloudellisen yhteistyön ja kehityksen järjestön (OECD) hyvän laboratoriokäytännön periaatteiden mukaisesti. BPRC:ssä simpansseja ei käytetä kokeisiin, joista on odotettavissa vakavia, simpanssien kuolemaan johtavia komplikaatioita. Kokeiden jälkeen eläimet saavat elää rauhassa.

Viidennen puiteohjelman aloittamisesta vuonna 1999 alkaen riippumaton ja monitieteinen arviointiryhmä, jossa on edustajia eläinten hyvinvointia edistävistä järjestöistä, antaa tarkan eettisen arvion kaikista elämänlaatua koskevissa ohjelmissa kädellisillä eläimillä tehdyistä kokeista. Tämä eettinen arviointiryhmä arvioi eläinkokeiden määrään ja laatuun liittyviä näkökohtia. Se ottaa huomioon tutkimuksen yleisen hyödyllisyyden suhteessa eläinten mahdollisiin kärsimyksiin. Kokeita suorittavan osapuolen on noudatettava tarkasti eettisen arviointiryhmän suosituksia.

Elämänlaatua koskevalla ohjelmalla edistetään tehokkaasti tutkimusta vaihtoehtoisten eläinmallien ja in vitro -järjestelmien kehittämiseksi. Sellaisia vaihtoehtoja ei ole kuitenkaan vielä kehitetty, joilla voitaisiin turvallisesti korvata tutkittavien rokotteiden testaus kädellisillä ennen kuin siirrytään kliinisiin ihmisillä tehtäviin tutkimuksiin. Ohjelmalla tuetaan kuitenkin tutkimusta, jossa sovelletaan kokeiden korvaamisen, vähentämisen ja kehittämisen periaatetta avaintoimintojen 1, 2, 3 ja 4 sekä infrastruktuurien kehyksessä. Erityisesti avaintoiminnolla Solutehdas pyritään hyödyntämään biotieteissä saavutettua kehitystä varmistamalla, että soluviljelmiä voidaan käyttää malleina lääketieteessä, farmakologiassa, toksikologiassa, ympäristön tarkkailussa sekä ennakoiviin normatiivisiin tarkoituksiin eläinkokeiden sijaan. Isprassa Italiassa sijaitsevan Euroopan vaihtoehtoisten tutkimusmenetelmien keskuksen (ECVAM) ja komission yhteisen tutkimuskeskuksen yhteistyöllä varmistetaan, että tukea saavista hankkeista saadaan tietoa ja että saatuja tuloksia levitetään toimien myöhempää vahvistamista varten.

Erityisesti rokotteisiin liittyvissä asioissa ECVAM tekee yhteistyötä tärkeimpien yhteisön kansallisten valvontavirastojen ja Euroopan farmakopean kanssa sekä koordinoi niiden kanssa toimia, jotka koskevat seerumimenetelmien ja muiden kehittyneiden in vitro -menetelmien ennakoivaa ja varsinaista vahvistamista rokotteiden ja immunoseerumien tehokkuuden testaamista ja turvallisuuden arviointia varten sekä entistä inhimillisempien välineiden käyttämistä välttämättömissä eläinkokeissa.